Ministrat e Brendshëm të BE diskutojnë çështjen e imigracionit
Franca dhe Italia kanë rifilluar kontrollin e kufijve të brendshëm për të ndaluar kalimin e imigrantëve të paligjshëm.
Ministrat e drejtësisë dhe ata të brendshëm të Bashkimit Evropian u takuan sot për të diskutuar rreth imigrantëve të paligjshëm që po hyjnë në vendet e BE-së. Shumica a imigrantëve janë nga vendet e Afrikës veriore të përfshira nga trazirat. Disa vende kanë kërkuar shtrëngimin e kontrolleve kufitare në zonën Shengen. Ministrat synojnë të dalin me disa propozime për takimin e nivelit të lartë të BE-së, muajin e ardhshëm. Vendet Evropiane kanë mosmarrëveshje të thella për mënyrat si të zgjidhin çështjen e imigracionit të paligjshëm dhe kriminalitetit. Ministri i brendshëm italian Roberto Maroni, tha se sistemi i survejimit i BE-së Frontex duhet të fillojë negociatat me Tunizinë për partrullime të përbashkëta të kufijve, siç është vendosur në një takim të muajit të kaluar. Danimarka, e cila kishte kërkuar instalimin e stacioneve të përhershme të kontrollit përgjatë kufijve të saj u kritikua për këtë qëndrim. Ndërkohë, ministri i jashtëm gjerman Hans Peter Fridrich tha se duhet të forcohen dhe ruhen masat e marrëveshjes së Shengenit për udhëtimin e lirë. Sistemi i Shengenit që fillimisht u miratua nga një numër i vogël vendesh në vitin 1986 është shndërruar në një zonë “pa kufij” që tani përfshin 25 vende. Por ka patur kritika kryesisht nga konservatorët dhe forcat e djathta se sistemi i zonës Shengen ka ndihmuar imigrantët e paligjshëm të udhëtojnë me lehtësi. Udhëtimi i pa penguar në të gjithë kufijtë e vendeve anëtare të marrëveshjes Shengen është bërë gur themeli i politikës së BE-së dhe shumë vende nuk duan ta ndryshojnë këtë.